Die pelgrimstog kan ook ’n geloofsvereiste wees. Vir baie pelgrims is dit ’n gesellige ervaring wanneer hulle medepelgrims op hul pad teëkom of die natuurskoon beleef.
Of dit nou die Jakobusweg in Spanje, ’n besoek aan die Heilige Land of die hadj na Mekka is, pelgrims voel almal versterk in hul geloof nadat hulle so ’n bedevaart onderneem het. Wat behels dié drie bekendste pelgrimsreise als?
Omdat Mekka hul heiligste plek is, word nie-Moslems nie toegelaat nie. Die hadj vind op ’n sekere tyd van die jaar plaas, naamlik van die 8ste tot 12de dag van Dhu al-Hijjah, die 12de maand van die Islamitiese kalender.
Omdat dit ’n maankalender is, verskil die datum jaarliks van die Gregoriaanse kalender; vanjaar val dié bedetog aan die einde van Augustus.
Hulle aanbid in die Arafatvallei, stenig die duiwel simbolies deur klippe na ’n muur te gooi en slag ’n lammetjie of skaap.
Mans skeer hul hare af en vroue knip ’n stuk van hulle s’n af. Die tawaf is die ritueel waar die hadji’s sewe keer om die sentrale heiligdom van alle Moslems, die Kaäba, stap.
Die nabygeleë Rotskoepel-heiligdom word ook as heilig beskou aangesien geglo word die rots in die middel van die gebou was die profeet se bestemming tydens sy Nagreis en dat hy ook van hier hemel toe gevaar het.
Jode beskou die Tempelberg as die allerheilige plek in hul godsdiens aangesien die rots in die Rotskoepel as die Hoeksteen gesien word waar hulle glo die Here die eerste mens, Adam, geskep het.
Hul godsdienstige wette verbied Jode om op die Tempelberg te bid; daarom besoek hulle die Westelike Muur, die enigste oorblyfsel van die Tweede Tempel, wat die Romeine in 70 n.C. in puin gelê het.
Pelgrims en besoekers aan die Klaagmuur het ’n gewoonte om stukkies papier met gebede of versoeke aan die Here in die gleuwe tussen die muur se stene in te druk. Vir Christene is Jerusalem die plek wat Jesus oor die Paasfees besoek en waar Hy die week voor sy dood deurgebring het.
’n Paal met die simboliese mantelskulp dui die roete van die Jakobusweg aan. Foto: Gallo Images/Getty Images
Dink jy dit sal vir jou moontlik wees om soos hierdie pelgrims 10, 20 of 30 dae te voet honderde kilometers af te lê? Party pelgrims ry darem ook fiets of op ’n donkie of perd se rug.